
Szemétmentes éttermek iránti érdeklődés Magyarországon

Dolgozatomban a szemétmentes (zero waste) éttermek iránti érdeklődést vizsgálom Magyarországon. Legfőbb kutatási kérdéseim közé tartozik többek között, hogy mennyire ismert fogalom a magyar társadalomban a szemétmentes életmód és vendéglátó egység.
Választ keresek arra is, hogy található-e összefüggés a különböző demográfiai ismérvek (korosztály, lakhely, nem) és aközött, hogy a fogyasztók mennyire érzik magukénak és milyen súlyosnak gondolják a környezeti problémákat. Végül pedig vizsgálom, hogy a magyar emberek fontosnak tartják-e, és ha igen mennyire, hogy fenntartható vendéglátóhelyeket látogassanak, illetve, hajlandóak-e fenntartható, környezetbarát szolgáltatásért akár többet is fizetni. Elemeztem továbbá, hogy van-e különbség ezen kérdésekben az életkor, nem és a lakhely alapján. A megfogalmazott hipotéziseimet kétmintás z-próbával, illetve Wilcoxon-próbával teszteltem 5%-os szignifikanciaszinten.
Dolgozatom első felében a szemétmentesség hátterét kutatom. Bemutatom, hogy milyen környezetvédelmi törekvések vannak és voltak jelen az Európai Unióban és hazánkban, valamint, hogy Magyarországon milyen történelmi események nehezítették meg a környezetvédelem folyamatát. Végezetül a fenntartható, így csomagolásmentes, szemétmentes vendéglátásban rejlő lehetőségeket veszem górcső alá.
A primer kutatásom részét képezi egy, a fentiekkel kapcsolatos lakossági kérdőív, ezenfelül két mélyinterjú.
Az eredmények alapján kijelenthető, hogy a válaszadók több, mint háromnegyede hallott már a szemétmentes életmódról, azonban 70%-uk még nem ismeri a szemétmentes vendéglátóhelyeket. Meglepő, hogy a válaszadók mindössze 11%-a figyel kifejezetten arra, hogy fenntartható vendéglátóhelyet látogasson, habár (a válaszok alapján), amennyiben minden jellemző megegyezik (ár, étel minőség, étlap változatossága) szívesebben látogatnának „zöld” vendéglátó egységet egy hagyományossal szemben. A megkérdezettek válaszaiból világosan látszik továbbá, hogy többlet anyagi ráfordításra már csak kevesen hajlandóak, csupán 14%-uk lenne hajlandó fenntartható szolgáltatásért többet fizetni.
A kapott eredmények hasznosak lehetnek a vendéglátás területén dolgozó szakemberek számára, valamint alapjául szolgálhatnak egy nagyobb, egész magyar társadalmat lefedő kutatásnak is.



